**Upravni odbor Prešernovega sklada**

**SPOROČILO ZA MEDIJE**

(Ljubljana, 3. december 2024)

**Prešernova nagrajenca za leto 2025**

**bosta**

**kiparka**

**DRAGICA ČADEŽ**

**in**

**gledališki režiser in performer**

**DRAGAN ŽIVADINOV**

**I**

**Upravni odbor Prešernovega sklada in strokovne komisije Prešernovega sklada**

**UPRAVNI ODBOR PREŠERNOVEGA SKLADA**

(v mandatu 2024 ̶ 2028) sestavljajo:

* Zdenka Badovinac (predsednica),
* Alma R. Selimović (podpredsednica),
* Bogdan Benigar,
* Mika Cimolini,
* Urška Jež,
* Diana Koloini,
* Matevž Luzar,
* Jaruška Majovski,
* Goran Milovanović,
* Vesna Pajić,
* Saša Pavček,
* Manca G. Renko,
* Rok Vevar,
* Boštjan Vuga,
* Dušanka Zabukovec.

**STROKOVNE KOMISIJE PREŠERNOVEGA SKLADA**

(za leto 2024):

Za pomoč pri izbiri prejemnikov nagrad je upravni odbor imenoval strokovne komisije za posamezna področja umetnosti.

**Strokovna komisija za književnost**

* dr. Nada Grošelj, predsednica
* dr. Igor Divjak, član
* Špela Frlic, članica
* Ana Geršak, članica
* Eva Mahkovic, članica
* dr. Primož Mlačnik, član
* dr. Primož Vitez, član

**Strokovna komisija za glasbo**

* Drago Ivanuša, predsednik
* Igor Bašin, član
* Liljana Jantol Weber, članica
* Luka Juhart, član
* Alja Kramar, članica
* Luka T. Zagoričnik, član
* Sara Zupančič, članica

**Komisija za uprizoritvene umetnosti**

* Petra Vidali, predsednica
* Maša Radi Buh, članica
* Ivica  Buljan, član
* Barbara Cerar, članica
* Maja Delak, članica
* Regina Križaj, članica
* Jaka Smerkolj Simoneti, član

**Strokovna komisija za avdiovizualne umetnosti**

* Varja Močnik, predsednica
* Špela Čadež, članica
* Miha Jaramaz, član
* Rok Kajzer Nagode, član
* Stanko Kostanjevec, član
* Maja Krajnc, članica
* Katja Šoltes, članica

**Strokovna komisija za likovne in novomedijske umetnosti**

* dr. Andreja Hribernik, predsednica
* Miha Colner, član
* Alenka Gregorič, članica
* Živa Kleindienst, članica
* Aleksij Kobal, član
* Maja Smrekar, članica
* Igor Španjol, član

**Strokovna komisija za arhitekturo in oblikovanje**

* Lenka Kavčič, predsednica
* Matija Bevk, član
* Zaš Brezar, član
* Petra Čeferin, članica
* Sanja Grcič, članica
* Nina Mihovec, članica
* Nejc Prah, član

Upravni odbor Prešernovega sklada obravnava samo predloge, ki jih predlagajo strokovne komisije. Vsak nagrajenec je izbran z najmanj dvotretjinsko večino glasov vseh članov Upravnega odbora.

**II**

**Razglasitev Prešernovih nagrad**

**in nagrad Prešernovega sklada za leto 2025**

1. **Prešernovi nagradi**

V skladu z odločitvijo in s sklepi Upravnega odbora Prešernovega sklada, sprejetimi na 4. redni seji dne 26. novembra 2024 prejmeta **Prešernovo nagrado za leto 2025**:

**kiparka**

**DRAGICA ČADEŽ**

**za življenjsko delo**

**in**

**gledališki režiser in performer**

**DRAGAN ŽIVADINOV**

**za življenjsko delo**

**Dragica Čadež (1940), kiparka**

Akademska kiparka Dragica Čadež je ena prvih vidnejših in vplivnejših umetnic v povojnem času v slovenskem kulturnem prostoru, ki je od začetka 60. let 20. stoletja brez prekinitev prisotna na umetnostnem prizorišču. Diplomirala je leta 1963 na Akademiji za likovno umetnost v Ljubljani in leta 1965 tam opravila specialko. Je prva kiparka v slovenskem prostoru, ki je leta 1982 uspešno opravila habilitacijo za mesto univerzitetne profesorice na področju kiparstva. Leta 1989 se je zaposlila na Pedagoški fakulteti v Ljubljani, kjer je delovala do svoje upokojitve. Po tem je 5 let vodila program umetniške keramike na oddelku za vizualne komunikacije Akademije za likovno umetnost in oblikovanje v Ljubljani.

V svojem kiparskem opusu se je Dragica Čadež navezovala na tradicije modernizma, predvsem pa je njen pogled segel tudi zunaj meja evropskega ozemlja. Njena dela so se namreč navezovala tudi na tradiciji afriškega in latinskoameriškega prostora, svoj navdih pa je črpala tudi iz ljudske umetnosti. V takratni slovenski in jugoslovanski prostor je uvajala novosti pri dojemanju kiparskega medija predvsem z raziskovanjem lesa, kasneje tudi gline in keramike. Od samega začetka se je posvečala prostorski skulpturi, in s tem v duhu visokega modernizma uvajala pomen celostnega kiparskega ambienta.

Svojo prepoznavnost je dobila predvsem v času geometričnega obdobja, ko je bila članica neformalne umetniške skupine Neokonstruktivisti (1968 ̶ 1972). Člani skupine, ki so ji poleg umetnice pripadali še Drago Hrvacki, Tone Lapajne, Slavko Tihec, Dušan Tršar in Vinko Tušek, so sledili splošnim tendencam tedaj aktualnega minimalizma in geometrične umetnosti. Takrat je Dragica Čadež izdelovala lesene objekte, ki delujejo tako, kot da bi se množično proizvajali s pomočjo matrice. V tem obdobju je les obdelovala v ravnih linijah, ga barvala in brusila, da bi dobila gladke in monokromne površine, ki po svoji obliki ustrezajo objektom skrbnega in načrtnega oblikovanja. Kasneje je les obdelovala precej bolj grobo in robustno. V njene skulpture večjih formatov je bilo mogoče celo vstopiti, tiste, postavljene na javnih površinah, pa so postale del celostne izkušnje prostora.

Dragica Čadež je ustanoviteljica trienala keramike UNICUM, ki je v petih edicijah postal ena bolj prepoznavnih prireditev, posvečenih keramiki v širšem mednarodnem prostoru. Svoja dela je predstavila na mnogih samostojnih in skupinskih razstavah. Velik pečat pa je pustila tudi pri svojem pedagoškem delu, ko je bila mentorica številnim generacijam sodobnih umetnikov.

**Dragan Živadinov (1960), gledališki režiser in performer**

Dragan Živadinov že 4 desetletja ustvarja unikatni gledališki univerzum, ki preči različna umetniška polja.

Leta 1984 je bil eden od soustanoviteljev gibanja *Neue Slowenische Kunst*. Njegovo *Gledališče sester Scipion Nasice*, ki je bilo ob skupinah *Laibach* in *Irwin* nosilni steber retroavantgardističnega gibanja, je s *Krstom pod Triglavom* leta 1986 postavilo enega najpomembnejših mejnikov v sodobnem gledališču in v sodobni umetnosti sploh. To je bila predstava, ki je Gallusovo dvorano in slovensko umetnost v njej krstila v gledališkem, tehnološkem in spektakelskem smislu**.** Leta 1987 je Dragan Živadinov ustanovil *Kozmokinetično gledališče Rdeči pilot*, ki se je v začetku 90. let prejšnjega stoletja preoblikovalo v *Kozmokinetični kabinet Noordung*. Svoje umetniško delo je povezal z znanstvenimi raziskavami in leta 1995 lansiral *Telekozmični projekt Noordung*, ki se bo dokončal leta 2045. Umetniški kozmonavt je leta 1999 ustvaril *Biomehaniko Noordung:* *Gravitacija nič*, prvo gledališko predstavo v breztežnostnem prostoru. Na misiji kulturalizacije vesolja in kozmifikacije umetnostije *z* Mihom Turšičem in Dunjo Zupančič zasnoval *Kulturno središče evropskih vesoljskih tehnologij* (KSEVT) v Vitanju.

Dragan Živadinov je utemeljitelj retrogardističnega postopka v gledališču, v katerem se združujejo principi umetnostnih avantgard 20. stoletja. Z njimi je gledališče iztrgal primatu besede, psihologije in mimezisa. Z drugo fazo, postgravitacijsko umetnostjo, je gledališče seglo onstran človeškega življenja in Zemlje.

Tudi kadar gledališče ni dobesedno v vesolju, prostorska in vizualna dimenzija presegata znake zemeljske težnosti. Preoblikovani realni prostori ali konstruirani moduli (njihova avtorica je po navadi Dunja Zupančič) so nabiti z znaki – simboli, citati, aluzijami ̶ , ki so referencialni, a hkrati nagovarjajo kot samozadostna in avtohtona poetičnost.

Ob seriji izvirnih gledaliških predstav je Živadinov iznašel tudi orodje za njihovo poimenovanje, ki prav tako izhaja iz umetnostnih avantgard, čeprav povsem na novo definira umetnikove postopke. Dragan Živadinov je reaktor in atraktor, ki v predstavah, informansih in obredih poslavljanja sega v preteklost, da bi dosegel prihodnost.

Njegova umetnost, njegova fanatična zavezanost umetnosti, lucidnost in njegova neizprosnost pri doseganju najvišjih standardov globoko zaznamujejo slovensko gledališko krajino in vplivajo na generacije umetnikov..

1. **Nagrade Prešernovega sklada**

V skladu z odločitvijo in s sklepi Upravnega odbora Prešernovega sklada, sprejetimi na njegovi 4. redni seji dne 26. novembra 2024, prejmejo **Nagrado Prešernovega sklada za leto 2025** naslednji ustvarjalci:

**Nika Autor (1982), vizualna umetnica**

Nika Autor s prefinjenim vizualnim jezikom ustvarja zgodbe, v katerih združuje refleksijo družbene stvarnosti in poetične impresije, njena dela pa se gibljejo na presečišču vizualne umetnosti in filma. Vsebinsko v svojih delih obravnava teme, povezane z migracijami, delavskimi pravicami in politikami kolektivnega spomina. Kot osrednje izrazno sredstvo ji služi format eksperimentalnega video eseja, ki pa v muzejskih in galerijskih formatih preraste kar v prostorske instalacije. Njena praksa tako medijsko ni strogo zamejena. Mnogokrat kot sredstvo poleg video eseja uporablja tako fotografijo, zadnja 3 leta pa tudi kolaž in besedilo, slednje se vpenja v esejski film, velikokrat pa vstopa besedilo v razstave s citati in publikacijami, ki jih imenuje *Obzorniški okruški*.

Nika Autor je študirala slikarstvo na Akademiji za likovno umetnost in oblikovanje in doktorirala na Akademiji za likovno umetnost na Dunaju. Svoja dela je predstavila na številnih mednarodnih razstavah, v muzejih in na festivalih. Z delom »*Novicam se ne odpovemo!«* in *»Obzornik 63 – Vlak senc«* je leta 2017 zastopala Slovenijo na Beneškem bienalu, pri čemer je britanski časopis *The Guardian* slovenski paviljon označil za enega najboljših na 57. bienalu. Prav tako je leta 2018 za to delo prejela tudi nagrado v kategoriji Found Footage Award na Mednarodnem Filmskem Festivalu v Rotterdamu. Njena dela se nahajajo v pomembnih muzejskih zbirkah.

V obdobju zadnjih 3 let je Autorjeva je zasnovala 2 samostojni razstavi: *»Če bi gozdovi govorili, bi se od žalosti posušili«*, v +MSUM, 8. 3.– 20. 6. 2022 in *»Crvene šume«*, v MSU Zagreb, 16. 5. – 25. 6. 2023. Ustvarila pa je tudi serijo eksperimentalnih filmov, med drugim tudi trilogijo dokumentarnih filmov, v katerih se loteva teme rezilne žice in njenih nehumanih posledic. Poleg tega pa je avtorica tudi 2 filmov, in sicer sta to celovečerec *»Obzornik 80 – Metka, Meki«*, ki obravnava zgodbo nekdanje delavke Metalne, zaznamovane z izkušnjo gastarbajterstva, v povezavi z aktualno migrantsko problematiko, in *»Obzornik 242 – Sunčane pruge«*, v katerem je z vidika povojne dediščine mladinskih delovnih brigad obravnavala izzive današnjega časa. V tem obdobju je svoje projekte predstavljala na večjih mednarodnih razstaviščih doma in v tujini (MoMa v New Yoku, MAXXI v Rimu, Mosaic Rooms v Londonu itd.)

**Grupa Ee (2005), oblikovalski kolektiv**

Grupa Ee je oblikovalski kolektiv, ki deluje od leta 2005. Vodijo ga Mina Fina, Damjan Ilić in Ivian Kan Mujezinović. V zadnjih letih delovanja je kolektiv z vztrajnim ukvarjanjem z naročniki na področju kulture uspel ustvariti poseben in zelo izrazit oblikovalski opus, ki ga odlikujejo izjemna inventivnost, sporočilna jasnost in obenem koherentnost.

Ta se še posebej kaže pri naročnikih in v delih, ki se vračajo v iteracijah, kot so na primer festivali (odličen primer je *Steirischer Herbst – Štajerska jesen* v Gradcu), kjer zadnja leta sledijo zastavljenim konceptom, a z vedno svežimi interpretacijami in temami, ki vsakič znova zadenejo trenutek časa.

Celostne grafične podobe, ki jih ustvarjajo, so kompleksne, subtilne in udarne hkrati. Ni jih strah dotikati se “starih” referenc, uporabljati pozabljenih tehnik ali izbirati nenavadne formate.  
Za primer naj navedem, da je celostna grafična podoba Slovenskega mladinskega gledališča prav to: nadgradnja dolgoletne tradicije v sodobno zastavljeni oblikovalski princip, ki ga vsi zelo dobro opazimo in potem tudi pomnimo, vključno z ohranitvijo in ponovno uporabo logotipa Vipotnikovega ptiča. Gre za dialog in obenem iskreni odnos do dediščine.

Pri delovanju Grupe Ee je očitna tudi sposobnost, da z naročniki uspejo ustvariti intenzivno in projektno usmerjeno komunikacijo, ki ni namenjena sama sebi, temveč raziskavi in razumevanju, nato pa odkritju in iznajdbi najboljšega možnega koncepta. Samo s tem se namreč lahko dosežejo posebni in izjemni rezultati za naročnika: jasna prepoznavnost v prenasičenem svetu komunikacij, jasna identiteta, predvsem pa vzpostavitev nove, sveže ravni vizualne komunikacije.

Grupa Ee ustvarja za mnoge pomembne kulturne ustanove, med katerimi so muzeji, inšituti, festivali, založbe in gledališča. Naj jih nekaj naštejemo: Slovensko mladinsko gledališče, Gledališče Glej, MGLC, Hannover Kunstverein, MAO, Steirischer Herbst – Štajerska jesen v Gradcu, Teden slovenske drame, Gibanica – Bienale slovenske sodobne plesne umetnosti.

Eksperiment, neobremenjeost, drugačnost, odprtost, sposobnost črpanja iz sodelovanja, iznajdljivost … Vse to so lastnosti delovanja skupine. Nenazadnje pa gre seveda tudi za jasnost in prepoznavnost oblikovalskega jezika, tehnično dovršenost in konsistentnost, kar vse skupaj je, gledano kot celota, zanesljivo redkost v današnji družbi. Poseben dosežek Grupe Ee je tudi v tem, da ti atributi in njihova prepoznavnost niso omejeni zgolj na kulturni prostor Slovenije, temveč se odpirajo dejansko tudi širše v Evropo.

**Tomaž Grom (1972), glasbenik**

Tomaž Grom se je v zadnjih letih izkazal kot eden najzanimivejših umetnikov pri nas. Kot skladatelj, instrumentalist, improvizator, zvočni umetnik, iniciator dogodkov, snemalec, režiser, vodja Zavoda Sploh se je uveljavil kot gonilna sila sodobne improvizirane glasbe v slovenskem in tudi širšem prostoru. Grom se glasbe loteva odprto in v dialogu s časom in prostorom, v katerem živi. »Odprto« pomeni soočanje idej, izzivov, tveganje, eksperiment in neposreden stik s publiko.

Odlikuje ga prepoznaven zvočni in širše umetniški izraz. Njegova praksa lucidno vstopa v polja glasbe, poezije, sodobnega gledališča in plesa, filma, videa, sodobne in večmedijske umetnosti. Kot basista ga lahko slišimo na improvizacijskih dogodkih po Evropi in na kritiško priznanih ploščah. Z zasedbo Oholo! na plošči *Šiba* (2024) zvedavo dreza in širi polje sodobnega jazza.

Njegova glasba živi v živi improvizacijski interakciji, kot solo ali v zasedbah z Zlatkom Kaučičem, Ireno Z. Tomažin, Axlom Dörnerjem, Samom Kutinom in drugimi. Komponirana glasba, ki jo ustvarja, se rojeva iz vozljanja različnosti, poigrava se z raziskovalno kreativnostjo, ruši vzorce in konvencije. Vse to odstira kompozicija *My Wish is Your Command* (2024) za mednarodno zasedbo Šalter Ensemble. V triu s Primožem Čučnikom in Anjo Pepelnik in v večumetnostnem koncertu *Zdej lohk spokam, zdej lohk grem* (2024) drzno in eskperimentalno poseže v polje poezije in zvočnosti.

Njegov nagrajeni film *Ne misli, da bo kdaj mimo* (2023) uspe kruto usodo iz svojega zasebnega življenja prikazati na celovit, izviren in presunljiv način. Tudi v njegovem vizualnemu izrazu se odstira skrajno glasbeni smisel v svoji strukturi in ritmu. Izrednega pomena za razvoj neodvisne produkcije, ustvarjanje mreže na lokalni, regionalni, nacionalni in mednarodni ravni pa je tudi njegovo delovanje umetniškega vodje Zavoda Sploh.

**Nataša Kramberger (1983), pisateljica**

Nataša Kramberger je v slovenski literarni prostor vstopila pred skoraj dvema desetletjema. Leta 2007 je izdala prvenec *Nebesa v robidah,* za katerega je 3 leta pozneje prejela Evropsko nagrado za književnost. Roman je bil preveden v 10 jezikov. Prvencu je sledilo več literarnih del različnih žanrov, denimo žanrski hibrid med poezijo in prozo *Kaki vojaki,* esejistični potopis *Brez zidu* ter nato avtofikcijska esejistična pripoved *Primerljivi hektarji* leta 2017. Esejistična zbirka *Po vsej sili živ* iz leta 2024 je tematsko nadaljevanje *Primerljivih hektarjev.* V njih opisuje svojo transformacijo iz urbane Berlinčanke v ekološko kmetovalko v Jurovskem dolu na Štajerskem.

*Po vsej sili živ* govori o življenju in kmetiji 7 let pozneje. »Sedem let« je cikel, magično število kmetovalskih sezon, v katerih bi življenje v sožitju (ali pa vsaj v dialogu) z zemljo moralo postati lažje, pa v svetu poblaznelih ekoloških sprememb in nedoločljivih letnih časih razpada v nove katastrofe: drevesa padajo od suše; pod njivami se razpredajo katakombe voluharjev; kjer je bil včeraj oreh, je danes poplava. Če se *Primerljivi hektarji* bolj osredinjajo na osebno, na spremembo življenjskega sloga, na učenje in čudenje, se Nataša Kramberger v delu *Po vsej sili živ* obrača v globalno: njena mala kmetija je odsev 7 let svetovne ekonomske, ekološke in humanitarne krize.

*Po vsej sili živ* je po formi zvrst, po dolžini vmes med daljšim esejem in krajšim romanom, po duši pa izpoved, ki jo napajajo zelo konkretna čustva: strah za prihodnost planeta; negotovost v boju z zemljo, v katerem zares ne pomagata ne setveni koledar ne pratika, pa tudi izkušnje in notranji občutek ne; skrb, da bi bila v vsem čim bolj etična; občutek odgovornosti in krivde ob že narejeni škodi. Delo je kljub zaskrbljujoči tematiki prepredeno s humorjem in izpisano v berljivem, natančno odmerjenem, a hkrati izraznem, tudi poetičnem jeziku.

Pisanje Nataše Kramberger je glas kmetic, morda eden največkrat preslišanih glasov v zgodovini, glas, ki smo ga večkrat slišali literariziranega kot pa resničnega. A Nataša Kramberger kot kmetovalka upoveduje lastno izkušnjo, deli lastno znanje, pripoveduje o stvareh, ki niso le literarna forma, ampak stvarnost zemlje; ne le kot grude ali prsti, ampak tudi kot planeta. *Po vsej sili živ* je univerzalno delo. Zato ne čudi, da je najprej izšlo pri tuji, nemški, in šele nato slovenski založbi. Je globalna pripoved o življenju z zemljo, o ekološkem ravnovesju, ki ne pozna nacionalnih in drugih meja, o prevzemanju odgovornosti za možnost.

**Nina Rajić Kranjac (1991), gledališka režiserka**

Nina Rajić Kranjac je v obdobju zadnjih 3 let na slovenskih odrih režirala 3 prebojne uprizoritve:

* *Zaprta študija. »New Constructive Ethics«* Ivana Viripajeva (Prešernovo gledališče Kranj, 2022);
* *Mrakijada* po dramah Ivana Mraka (SNG Drama Ljubljana, 2023);
* *Angeli v Ameriki* Tonyja Kushnerja (Slovensko mladinsko gledališče, 2023).

Te uprizoritve so bile deležne izjemnega priznanja občinstva ter strokovne javnosti. V letu 2024 sta uprizoritvi v režiji Nine Rajić Kranjac prejemnici tako Šeligove nagrade na Tednu slovenske drame (*Mrakijada*) kot velike Borštnikove nagrade za najboljšo uprizoritev (*Angeli v Ameriki*). *Zaprta študija. »New Constructive Ethics«* je veliko Borštnikovo nagrado prejela že leto pred tem.

Nina Rajić Kranjac je na svoj izjemni talent opozorila že z uprizoritvijo besedila *tisočdevetstoenainosemdeset* Simone Semenič, s katero je diplomirala na AGRFT in zanjo prejela Šeligovo nagrado za najboljšo uprizoritev na Tednu slovenske drame leta 2015, ter z odmevno magistrsko uprizoritvijo *Zborovanje ptic*.Vse odtlej ustvarja predstave, ki sodijo v sam vrh slovenske gledališke produkcije, njeno delo pa je deležno najvišjih priznanj tudi v tujini (leta 2022 je za uprizoritev *Solo* prejela *grand prix Mire Trailović* za najboljšo uprizoritev na festivalu Bitef).

Njen nezamenljivi avtorski pečat predstavlja enkraten in sodoben prispevek k uprizoritveni umetnosti, obenem pa se stalno razvija in poglablja. V preteklem triletnem obdobju je dokazala umetniško zrelost in dovršenost s 3 uprizoritvami, ki jih je režirala v različnih gledališčih. Odlikujejo jih kompleksne odrske podobe, ki kažejo na bogato gledališko imaginacijo, sposobnost intenzivno angažirati široko razvejane gledališke kolektive, pa tudi izrazito poglobljen razmislek o temah, ki zadevajo celotno skupnost. Njena režijska poetika je vseskozi zaznamovana z razumevanjem gledališča kot medija s širokim družbenim dometom, do katerega čuti izjemno odgovornost. Nina Rajić Kranjac ustvarja gledališče premišljenih potez, sodobnih konceptualnih zasnov in nenehne težnje po širjenju uprizoritvene krajine. V zadnjih 3 letih je prav z vsakim projektom dokazala, da so njena ustvarjalna energija in tehtni odrski premisleki res izjemen prispevek slovenski kulturi.

**Julij Zornik (1974), oblikovalec zvoka**

V filmografiji Julija Zornika najdemo številna izstopajoča in doma ter po svetu nagrajena filmska dela. Oblikoval je zvok pri mednarodno uspešnih filmih: *Morena* (režija Antoaneta Alamat Kusijanović), ki je bil predstavljen v Cannesu in je zanj prejel najvišje domače filmsko priznanje ̶ *vesno* za najboljši zvok; *Babičino seksualno življenje* Urške Djukić, ki je osvojil prestižno nagrado César; *Moja Vesna* subtilni družinski drami, ki jo doživljamo z otroške plati ̶ avtorica filma Sara Kern je lani za film prejela tudi nagrado Prešernovega sklada; *Zbudi me* atmosferskem filmu Marka Šantića o težko zajezljivi moči nasilja in absurdističnem fimu Matjaža Ivanišina *Tako se je končalo poletje*, ki sta bila predstavljena na festivalih v Tallinnu in Locarnu.

Zornik se je podpisal pod zvočno podobo enega najbolj opaženih filmov iz regije, hrvaškega *Varen kraj* Juraja Lerotića, katerega pripoved temelji bolj kot na zgodbi na neoprejemljivo tesnobni atmosferi in spreminjajočih se čustvenih stanjih likov (film je prejel številna pomembna priznanja, med drugimi na festivalih v Locarnu, Sarajevu, Cottbusu …). Zornik je ustvaril tudi napeto in sugestivno zvočno podobo filma *Opazovanje* Janeza Burgerja, za kar je ponovno prejel nagrado *vesna* za najboljši zvok – v kritiki v *Cineuropi* so zapisali, da je Zornikovo oblikovanje zvoka ključnega pomena za vzpostavitev napete atmosfere in poglobitev čustvenega učinka filma; ter za kratki animirani film *Money and Happiness* režiserjev Nikole Majdak Jr. in Ane Nedeljković, ki je svojo festivalsko pot začel v Locarnu.

Njegova so tudi nenavadna, “še nikoli slišana” in precizno oblikovana zvočna okolja: kratkega, večkrat nagrajenega filma *Kako sem se naučila obešati perilo* (Barbara Zemljič); ljubezenskega pisma umrlemu prijatelju – *Pero* Damjana Kozoleta; eksplozivnega dokumentarca *Cent’anni* (Maja Doroteja Prelog), ki se iz zgodbe o silovitosti življenja prelevi v zgodbo o silovitosti ljubezenskih razmerij,; dokumentarca *Praslovan* (Slobodan Maksimović) o slovenskem glasbenem velikanu; v tujini večkrat nagrajenega eksperimentalnega animiranega filma *Tri tičice* (Zarja Menart) in tudi drugega režijskega izziva igralske legende Mirjane Karanović, *Mati Mara*. Toda našteli smo le “nekaj” izstopajočih naslovov …

V letu 2022 je Julij Zornik s kolegom Vasjo Lebaričem ustvaril še svoj lastni filmski projekt – udaren eksperimentalni kratki film *XX*.

Zornikovo delo pri filmu je prepoznavno in izstopajoče zlasti zaradi izostrenega umetniškega čuta, s katerim z mnogoterimi zvočnimi elementi podpre in obogati sporočilnost in učinek filmskih del.

**Upravni odbor Prešernovega sklada**

zanj

**Zdenka Badovinac**, predsednica

Ljubljana, 3. december 2024